LIETUVOS RESPUBLIKOS KULTŪROS MINISTRAS

ĮSAKYMAS

DĖL LIETUVOS RESPUBLIKOS KULTŪROS MINISTRO 2005 M. BALANDŽIO 1 D. ĮSAKYMO NR. ĮV-116 „DĖL KULTŪROS PAVELDO DEPARTAMENTO PRIE KULTŪROS MINISTERIJOS NUOSTATŲ PATVIRTINIMO“ PAKEITIMO

2023 m. kovo 20 d. Nr. ĮV-205

Vilnius

1. Pakeičiu Kultūros paveldo departamento prie Kultūros ministerijos nuostatus, patvirtintus Lietuvos Respublikos kultūros ministro 2005 m. balandžio 1 d. įsakymu Nr. ĮV-116 „Dėl Kultūros paveldo departamento prie Kultūros ministerijos nuostatų patvirtinimo“, ir išdėstau juos nauja redakcija (pridedama).

2. Įgalioju Kultūros paveldo departamento prie Kultūros ministerijos direktorių pateikti Juridinių asmenų registro tvarkytojui šiuo įsakymu pakeistus nuostatus iki 2023 m. birželio 27 d. ir atlikti kitus veiksmus (įskaitant, bet neapsiribojant prašymų, raštų ir kitų dokumentų pasirašymu bei tvirtinimu), susijusius su Kultūros paveldo departamento prie Kultūros ministerijos nuostatų įregistravimu Juridinių asmenų registre.

3. P r i p a ž į s t u netekusiais galios:

3.1. Lietuvos Respublikos kultūros ministro 2022 m. vasario 11 d. įsakymą Nr. ĮV-170 „Dėl Lietuvos Respublikos kultūros ministro 2005 m. balandžio 1 d. įsakymą Nr. ĮV-116 „Dėl Kultūros paveldo departamento prie Kultūros ministerijos nuostatų patvirtinimo“ pakeitimo“;

3.2. Lietuvos Respublikos kultūros ministro 2023 m. vasario 9 d. įsakymą Nr. ĮV-119 „Dėl Lietuvos Respublikos kultūros ministro 2005 m. balandžio 1 d. įsakymą Nr. ĮV-116 „Dėl Kultūros paveldo departamento prie Kultūros ministerijos nuostatų patvirtinimo“ pakeitimo“.

4. Nustatau, kad šis įsakymas įsigalioja 2023 m. liepos 1 d.

Kultūros ministras	Simonas Kairys

PATVIRTINTA

Lietuvos Respublikos kultūros ministro

2005 m. balandžio 1 d. įsakymu Nr. ĮV-116

(Lietuvos Respublikos kultūros ministro

2023 m. kovo 20 d. įsakymo Nr. ĮV-205

redakcija)

KULTŪROS PAVELDO DEPARTAMENTO PRIE KULTŪROS MINISTERIJOS NUOSTATAI

I SKYRIUS

BENDROSIOS NUOSTATOS

1. Kultūros paveldo departamentas prie Kultūros ministerijos (toliau – Departamentas) yra Lietuvos Respublikos valstybės įstaiga, atskaitinga Lietuvos Respublikos kultūros ministerijai (toliau – Kultūros ministerija). Departamentas pagal savo kompetenciją atlieka įstatymų jam pavestas nekilnojamojo kultūros paveldo ir kilnojamųjų kultūros vertybių apsaugos funkcijas, atsako už jų vykdymą.

2. Departamentas savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Europos Sąjungos teisės aktais, Lietuvos Respublikos valstybės tarnybos įstatymu, Lietuvos Respublikos viešojo administravimo įstatymu, Lietuvos Respublikos biudžetinių įstaigų įstatymu ir Lietuvos Respublikos Seimo priimtais teisės aktais, Respublikos Prezidento dekretais, Vyriausybės nutarimais, Ministro Pirmininko potvarkiais, kultūros ministro įsakymais, Departamento nuostatais (toliau – Nuostatai).

3. Departamentas yra iš Lietuvos Respublikos valstybės biudžeto ir kitų valstybės pinigų fondų išlaikoma biudžetinė įstaiga, kuriai lėšos skiriamos ir administruojamos Lietuvos Respublikos biudžeto sandaros įstatymo nustatyta tvarka. Departamentui finansuoti gali būti naudojamos ir kitos teisės aktų nustatyta tvarka gautos lėšos.

4. Departamentas yra ribotos civilinės atsakomybės viešasis juridinis asmuo, turintis sąskaitą banke ir antspaudą su Lietuvos valstybės herbu bei savo pavadinimu. Departamento buveinės adresas: Šnipiškių g. 3, LT-09309 Vilnius.

5. Departamentas yra biudžetinė įstaiga, kurios savininkė yra valstybė. Departamento savininko teises ir pareigas įgyvendina Lietuvos Respublikos kultūros ministerija. Kultūros ministerijos kompetenciją, įgyvendinant Departamento savininkės teises ir pareigas, nustato Lietuvos Respublikos Vyriausybės įstatymas, Lietuvos Respublikos biudžetinių įstaigų įstatymas, Lietuvos Respublikos Vyriausybės nutarimas 2010 m. spalio 20 d. nutarimas Nr. 1517 „Dėl įstaigų prie ministerijų“, Lietuvos Respublikos kultūros ministerijos (toliau – Kultūros ministerija) nuostatai, patvirtinti Lietuvos Respublikos Vyriausybės 2010 m. spalio 13 d. nutarimu Nr. 1469 „Dėl Lietuvos Respublikos kultūros ministerijos nuostatų patvirtinimo“, kiti Lietuvos Respublikos teisės aktai.

6. Departamento vieši pranešimai teisės aktų nustatyta tvarka skelbiami Departamento interneto svetainėje (www.kpd.lt) ir kitose visuomenės informavimo priemonėse, o teisės aktų nustatytais atvejais – ir kituose oficialiuose teisės aktų skelbimo šaltiniuose.

7. Nuostatai keičiami kultūros ministro įsakymu.

II SKYRIUS

DEPARTAMENTO VEIKLOS TIKSLAI IR FUNKCIJOS

8. Departamento veiklos tikslai:

8.1. įgyvendinti Seimo, Vyriausybės ir Kultūros ministerijos suformuotą nekilnojamojo kultūros paveldo ir kilnojamųjų kultūros vertybių, įrašytų į Kultūros vertybių registrą (toliau – Registras), apsaugos nacionalinę politiką;

8.2. užtikrinti nekilnojamojo kultūros paveldo objektų ir kilnojamųjų kultūros vertybių apsaugos priemonių įgyvendinimą.

9. Departamentas, siekdamas savo veiklos tikslų, atlieka šias funkcijas:

9.1. metodiškai vadovauja nekilnojamųjų ir kilnojamųjų kultūros vertybių, įrašytų į Registrą, apsaugai;

9.2. vykdo ūkio subjektų veiklos priežiūrą kultūros paveldo objektų tvarkybos ir priežiūros bei prekybos antikvariniais daiktais srityse;

9.3. tvarko Registrą;

9.4. rengia ir priima teisės aktų projektus Departamento kompetencijai priskirtais klausimais;

9.5. finansuoja:

9.5.1 kultūrinę vertę turinčių kilnojamųjų daiktų įrašymą į Registrą, valstybės saugomų ir kitų kultūros paveldo objektų tvarkybos darbus, kurių rūšys nurodomos Paveldo tvarkybos reglamente „Tvarkybos darbų rūšys“, tvirtinamame Lietuvos Respublikos kultūros ministro įsakymu, kultūros paveldo objektų apsaugos techninių priemonių įrengimo ir neatidėliotinus darbus;

9.5.2 į Registrą įrašytų kilnojamųjų kultūros vertybių ir vertybių, esančių viena iš valstybės saugomo kultūros paveldo objekto (statinio) vertingųjų savybių, ir dailės nekilnojamojo kultūros paveldo objektų tyrimo, konservavimo, restauravimo darbus ir apsaugos priemonių įrengimą;

9.5.3 nekilnojamojo kultūros paveldo pažinimo sklaidos, atgaivinimo ir leidybos projektus;

9.5.4 Departamento direktoriaus įsakymu sudaromų arba kultūros ministro įsakymu sudarytų ir Departamentui techniškai aptarnauti pavestų tarybų, laikinųjų komisijų darbą;

9.6. kompensuoja privačios nuosavybės – prieinamų visuomenei lankyti valstybės saugomų nekilnojamojo kultūros paveldo objektų tvarkomųjų paveldosaugos darbų ir į Registrą įrašytų kilnojamųjų kultūros vertybių tyrimo, konservavimo, restauravimo ir apsaugos priemonių įrengimo darbų, reikalingų šioms vertybėms išsaugoti, išlaidas;

9.7. organizuoja ir koordinuoja nekilnojamojo kultūros paveldo inventorizavimą, išaiškinimą ir stebėseną, siūlo kultūros ministrui kilnojamąjį daiktą įrašyti į Registrą;

9.8. inicijuoja ir organizuoja nekilnojamojo kultūros paveldo objektų skelbimą valstybės saugomais, teikia siūlymus savivaldybės paveldosaugos padaliniams inicijuoti kultūros paveldo objektų skelbimą saugomais savivaldybės;

9.9. sudaro apsaugos sutartis su kultūros paveldo objektų ir su tų objektų teritorijose ir apsaugos zonose esančių sklypų ar nekilnojamųjų daiktų savininkais ar valdytojais;

9.10. teikia Kultūros ministerijai ir Valstybinei kultūros paveldo komisijai:

9.10.1. vertinti Departamento metinius veiklos planus ir jų vykdymo ataskaitas;

9.10.2. Departamento metinių veiklos planų vykdymo ataskaitose teikia informaciją apie užfiksuotus Lietuvos Respublikos nekilnojamojo kultūros paveldo apsaugos įstatymo (toliau – Nekilnojamojo kultūros paveldo apsaugos įstatymas) ir Kilnojamųjų kultūros vertybių apsaugos įstatymo (toliau – Kilnojamųjų kultūros vertybių apsaugos įstatymas) pažeidimus.

9.11. parengia ir išduoda nacionalinio ir regioninio reikšmingumo lygmens kultūros paveldo objektų apsaugos reglamentus;

9.12. teikia Nekilnojamojo kultūros paveldo apsaugos įstatymu ir Kilnojamųjų kultūros vertybių apsaugos įstatymu pagrįstus apsaugos reikalavimus fiziniams ir juridiniams asmenims;

9.13. nagrinėja su nekilnojamojo kultūros paveldo objektų ir kilnojamųjų kultūros vertybių apsauga susijusius skundus ir prašymus;

9.14. teikia Nekilnojamojo turto registro tvarkytojui įregistruoti su nekilnojamojo kultūros paveldo objektų apsauga susijusius juridinius faktus;

9.15. teikia Nekilnojamojo turto kadastro tvarkytojui įrašyti arba pakeisti kultūros paveldo objektų, kaip daiktinės teisės objektų, įteisinimo ir apribojimų naudotis nekilnojamuoju turtu duomenis;

9.16. teikia išvadas, ar savininkų ar valdytojų, ketinančių vykdyti kultūros paveldo objektų tvarkybą, parengti projektiniai siūlymai atitinka paveldosaugos reikalavimus;

9.17. organizuoja ir finansuoja valstybės saugomų ar skelbiamų saugomais kultūros paveldo vietovių ir objektų nekilnojamojo kultūros paveldo apsaugos specialiojo teritorijų planavimo dokumentų ir, įgaliojus Lietuvos Respublikos Vyriausybei, valstybinių kultūrinių rezervatų, istorinių nacionalinių parkų, valstybinių kultūrinių draustinių saugomų teritorijų specialiojo teritorijų planavimo dokumentų, rengimą;

9.18. tikrina, kaip vykdomas Nekilnojamojo kultūros paveldo apsaugos įstatymas, Kilnojamųjų kultūros vertybių apsaugos įstatymas ir kiti nekilnojamojo kultūros paveldo apsaugą bei kilnojamųjų kultūros vertybių apsaugą reglamentuojantys teisės aktai, kontroliuoja, ar nepažeidžiami šie teisės aktai;

9.19. administruoja ir kontroliuoja nekilnojamojo kultūros paveldo objektų tvarkybą, kontroliuoja, kaip valdytojai atlieka nekilnojamojo kultūros paveldo objektų priežiūrą;

9.20. nustato sužalotų nekilnojamųjų kultūros vertybių nuostolių dydį ir atkūrimo būdą;

9.21. nustato į Registrą įrašytoms kilnojamosioms kultūros vertybėms padarytą žalą ir nuostolių dydį;

9.22. pagal savo kompetenciją atlieka ūkinės veiklos poveikio aplinkai vertinimo subjekto funkcijas, vadovaudamasis Lietuvos Respublikos planuojamos ūkinės veiklos poveikio aplinkai vertinimo įstatymu;

9.23. vykdydamas nekilnojamojo kultūros paveldo apsaugą draustiniuose, rezervatuose ir valstybiniuose parkuose, kontroliuoja:

9.23.1. valstybiniuose draustiniuose vykdomą veiklą, susijusią su draustinių nuostatuose ir teritorijų planavimo dokumentuose nustatytais paveldosaugos reikalavimais:

9.23.2. kaip laikomasi nustatyto apsaugos ir naudojimo režimo;

9.23.3. kaip užtikrinama kultūros paveldo objektų apsauga ir tvarkyba;

9.23.4. kaip įgyvendinamos tikslinės programos;

9.24. kontroliuoja kultūros paveldo objektuose atliekamų tvarkybos darbų projektų vykdymo eigą ir kokybę;

9.25. Nekilnojamojo kultūros paveldo apsaugos įstatymo nustatyta tvarka organizuoja taikomuosius mokslinius tyrimus, privalomus atlikti prieš kultūros paveldo objekto tvarkybos projektavimą ar tvarkybos metu, kai objektas yra saugomas valstybės, bei kitus tyrimus, reikalingus nekilnojamojo kultūros paveldo vertingųjų savybių atskleidimui; atlieka istorinius tyrimus (išskyrus žvalgomuosius ir detaliuosius archeologinius tyrimus), susijusius su kultūros paveldu, bei tvarko ir rengia su tuo susijusius dokumentus ir informaciją;

9.26. išduoda leidimus ardomiesiems tyrimams;

9.27. išduoda leidimus išvežti iš Lietuvos Respublikos kilnojamąsias kultūros vertybes ir antikvarinius daiktus;

9.28. rengia, tvirtina, pildo ir išduoda į Registrą įrašytų kilnojamųjų kultūros vertybių pasus ir kilnojamųjų kultūros vertybių apsaugos reglamentus;

9.29. tikrina, kaip laikomasi į Registrą įrašytų kilnojamųjų kultūros vertybių apsaugos reglamentų;

9.30. kontroliuoja, kaip laikomasi į Registrą įrašytų kilnojamųjų kultūros vertybių tyrimo, restauravimo ir konservavimo tvarkos;

9.31. išduoda licencijas prekiauti antikvariniais daiktais, įrašytais į Registrą ar sukurtais (pagamintais) iki 1800 metų;

9.32. kontroliuoja, kaip laikomasi prekybos antikvariniais daiktais taisyklių;

9.33. kontroliuoja, kaip saugomos į Registrą įrašytos kilnojamosios kultūros vertybės;

9.34. teikia siūlymus juridiniams ir fiziniams asmenims, neteisėtais veiksmais padariusiems žalą nekilnojamosioms kultūros vertybėms saugomuose objektuose, jų teritorijose ar apsaugos zonose atkurti iki sužalojimo buvusią būklę ir atlyginti visuomenei patirtus nuostolius bei kreipiasi į teismą dėl visuomenei padarytos žalos atlyginimo ir nuostolių išieškojimo;

9.35. teikia kilnojamųjų kultūros vertybių ir antikvarinių daiktų aukcionų rengėjams išvadas dėl aukcionuose parduodamų kultūros objektų išvežimo iš Lietuvos Respublikos sąlygų;

9.36. organizuoja Lietuvos Respublikoje dingusių ar pavogtų kilnojamųjų kultūros vertybių ir antikvarinių daiktų įkainojimą, antikvarinių daiktų kultūrinės vertės nustatymą, pavogtų ar neteisėtai iš Lietuvos Respublikos bei užsienio valstybių išvežtų kilnojamųjų kultūros vertybių įkainojimą;

9.37. organizuoja paveldimų antikvarinių meno kūrinių, meno kūrinių, kilnojamųjų kultūros vertybių įkainojimą, kartu su Lietuvos prabavimo rūmais organizuoja paveldėtų antikvarinių tauriųjų metalų gaminių ir antikvarinių brangakmenių gaminių įkainojimą, išduoda asmenims Valstybinės mokesčių inspekcijos prie Lietuvos Respublikos finansų ministerijos nustatytos formos pažymą apie paveldėto turto vertę;

9.38. organizuoja ir finansuoja Lietuvai reikšmingų kultūros objektų, esančių užsienyje, paiešką ir grąžinimą, istorinės apžvalgos rengimą, kaupia ir sistemina informaciją apie juos, organizuoja ir finansuoja leidinių apie Lietuvai reikšmingus kultūros objektus užsienyje leidimą;

9.39. organizuoja nekilnojamojo kultūros paveldo ir kilnojamųjų kultūros vertybių pažinimą ir pažinimo sklaidą:

9.39.1. kaupia, tvarko, sistemina, saugo ir skleidžia žinias apie kultūros paveldą ir jo apsaugą;

9.39.2. leidžia kultūros paveldą ir jo apsaugą populiarinančius informacinius leidinius ir organizuoja paveldosaugos literatūros leidybą;

9.39.3. organizuoja su kultūros paveldu supažindinančius ir jį garsinančius renginius;

9.40. atstovauja Lietuvos Respublikai užsienio valstybėse ar tarptautinėse organizacijose bei renginiuose, pagal savo kompetenciją nustatytąja tvarka palaiko ryšius su atitinkamomis užsienio valstybių institucijomis ir tarptautinėmis organizacijomis;

9.41. įgyvendina jo reguliavimo sričiai priskirtų įstaigų savininko teises ir pareigas;

9.42. įstatymų nustatytais atvejais ir tvarka patikėjimo teise valdo, naudoja valstybės turtą ir juo disponuoja;

9.43. Lietuvos Respublikos administracinių nusižengimų kodekso nustatytais atvejais surašo administracinių nusižengimų protokolus, pagal kompetenciją nagrinėja administracinių nusižengimų bylas;

9.44. kreipiasi į teismą siekdamas apginti viešąjį interesą:

9.44.1 nekilnojamojo kultūros paveldo apsaugos srityje, įstatymų nustatyta tvarka teikia ieškinius, prašymus, skundus teismui, teritorijų planavimo valstybinę priežiūrą atliekančiai institucijai teikia duomenis apie fizinius asmenis, turinčius nekilnojamojo kultūros paveldo apsaugos specialiojo teritorijų planavimo vadovo kvalifikacijos atestatą ir įtariamus pažeidus Nekilnojamojo kultūros paveldo apsaugos įstatymo ir jo įgyvendinamųjų teisės aktų reikalavimus rengiant teritorijų planavimo dokumentus ar vadovaujant jų rengimui;

9.44.2 dėl į Registrą įrašytų kilnojamųjų kultūros vertybių paėmimo visuomenės poreikiams, valstybės lėšų, skirtų šioms vertybėms tirti, restauruoti ir konservuoti, išieškojimo, taip pat dėl žalos, padarytos dėl netinkamo į Registrą įrašytų kilnojamųjų kultūros vertybių restauravimo ir konservavimo ar netinkamo saugojimo ir naudojimo, atlyginimo;

9.45. sudaro ir patvirtina sąrašus kultūros paveldo objektų, kurių naudojimo priežiūrą atliekantys subjektai turi atlikti šių statinių priežiūrą vietoje ne rečiau kaip kartą per metus;

9.46. kultūros ministro nustatyta tvarka išduoda iš trečiųjų užsienio valstybių į Europos Sąjungos muitų teritoriją importuojamų kultūros vertybių importo licencijas Reglamente (ES) 2019/880 nustatytais atvejais;

9.47. organizuoja ir vykdo kultūros kelių Lietuvoje lygmenų nustatymo ir sertifikavimo procesą, išduoda kultūros kelių sertifikatus (išskyrus Europos Tarybos kultūros kelių sertifikatus), vykdo Lietuvoje sertifikuotų kultūros kelių veiklos stebėseną, kasmet teikia apibendrintą sertifikuotų kultūros kelių Lietuvoje raidos stebėsenos ataskaitą Kultūros ministerijai, pagal poreikį inicijuoja kultūros kelių konsultacinius renginius, mokymus;

9.48. kasmet (už praėjusį pusmetį, du kartus per metus) teikia Kultūros ministerijos koordinuojamai Nekilnojamojo kultūros paveldo apsaugos ekspertų komisijai informaciją dėl Departamento kultūros paveldo apsaugos politikos įgyvendinimo veiksmų bei priemonių užtikrinimo;

9.49. renka, kaupia, tikslina ir sistemina materialią kultūros paveldo išraišką apibūdinančią fiksuojančią dabartį ir praeitį informaciją; vykdo specialiosios paveldosaugos bibliotekos veiklą;

9.50. atlieka kitas Nekilnojamojo kultūros paveldo apsaugos įstatymo, Kilnojamųjų kultūros vertybių apsaugos įstatymo bei kitų teisės aktų nustatytas funkcijas, vykdo kultūros ministro įsakymus.

III SKYRIUS

DEPARTAMENTO TEISĖS

10. Departamentas turi teisę:

10.1. gauti iš valstybės ir savivaldybių institucijų, valdytojų, kitų fizinių ir juridinių asmenų informaciją apie nekilnojamojo kultūros paveldo objektus ir kilnojamąsias kultūros vertybes;

10.2. apžiūrėti kultūros paveldo objektus ar vietoves, fiksuoti kultūros paveldo objektų ar vietovių būklę ir sutartomis su kultūros paveldo objekto valdytojais sąlygomis atlikti tyrimus, tirti nekilnojamąsias kultūros vertybes ir nekilnojamuosius daiktus, kurie gali turėti vertingų savybių;

10.3. sudaryti laikinąsias komisijas, tarybas ar darbo grupes nekilnojamojo kultūros paveldo ar kilnojamųjų kultūros vertybių apsaugos problemoms spręsti;

10.4. gauti paramą Lietuvos Respublikos labdaros ir paramos įstatymo nustatyta tvarka.

11. Departamentas turi ir kitas įstatymų bei kitų teisės aktų suteiktas teises.

IV SKYRIUS

DEPARTAMENTO VEIKLOS ORGANIZAVIMAS

12. Departamento veikla organizuojama pagal kultūros ministro patvirtintus viešai paskelbtus metinius veiklos planus.

13. Departamentas, jo administracijos padaliniai, valstybės tarnautojai ir darbuotojai, dirbantys pagal darbo sutartis, savo veiklą organizuoja pagal Nuostatus ir Departamento direktoriaus tvirtinamas Departamento vidaus tvarkos taisykles, administracijos padalinių nuostatus, valstybės tarnautojų ir darbuotojų, dirbančių pagal darbo sutartis, pareigybių aprašymus.

14. Departamento administracijos struktūrą, tvirtinamą kultūros ministro įsakymu, sudaro centriniai ir teritoriniai skyriai.

15. Departamentui vadovauja direktorius, kurį Lietuvos Respublikos valstybės tarnybos įstatymo nustatyta tvarka priima pareigoms ir atleidžia iš jų kultūros ministras.

16. Departamento direktorius už Departamentui pavestų uždavinių ir funkcijų vykdymą atskaitingas kultūros ministrui ir yra tiesiogiai jam pavaldus.

17. Departamento direktorius:

17.1. organizuoja Departamento darbą, kad būtų įgyvendinti Departamento veiklos tikslai ir atliekamos nustatytos funkcijos, sprendžia Departamento kompetencijai priskirtus klausimus ir yra tiesiogiai atsakingas už Departamento veiklą ir nustatytų funkcijų vykdymą;

17.2. užtikrina įstatymų, Lietuvos Respublikos tarptautinių sutarčių, Europos Sąjungos teisės aktų, Respublikos Prezidento dekretų, Lietuvos Respublikos nutarimų, kitų teisės aktų, Lietuvos Respublikos Ministro Pirmininko potvarkių, kultūros ministro įsakymų vykdymą, Nuostatų laikymąsi;

17.3. užtikrina Lietuvos Respublikos Vyriausybės, Ministro Pirmininko ir kultūros ministro pavedimų vykdymą;

17.4. leidžia įsakymus, tikrina, kaip jie vykdomi;

17.5. pasirašo sutartis, susitarimus, kitus dokumentus;

17.6. atstovauja Departamentui, be atskiro kultūros ministro įgaliojimo, Lietuvos Respublikoje ir užsienio valstybėse, teismuose bei teisėsaugos institucijose;

17.7. suderinęs su Kultūros ministerija, tvirtina valstybės tarnautojų ir darbuotojų, dirbančių pagal darbo sutartis, pareigybių sąrašą, neviršydamas nustatyto didžiausio leistino pareigybių skaičiaus ir darbo užmokesčiui nustatytų lėšų; tvirtina valstybės tarnautojų ir darbuotojų, dirbančių pagal darbo sutartis, pareigybių aprašymus;

17.8. tvirtina Departamento struktūrinių padalinių ir įstaigų, kurių atžvilgiu Departamentas įgyvendina savininko teises ir pareigas, nuostatus;

17.9. tvirtina Departamento sudaromų tarybų ir laikinųjų komisijų nuostatus;

17.10. teisės aktų nustatyta tvarka skiria į pareigas ir iš jų atleidžia Departamento valstybės tarnautojus, darbuotojus, dirbančius pagal darbo sutartį, ir įstaigų, kurių atžvilgiu Departamentas įgyvendina savininko teises ir pareigas, vadovus, juos skatina, skiria jiems nuobaudas ir pašalpas;

17.11. užtikrina racionalų ir taupų Departamentui skiriamų lėšų, valstybės turto naudojimą, veiksmingą vidaus kontrolės sistemos sukūrimą, jos veikimą ir tobulinimą;

17.12. užtikrina, kad įstaigos finansiniai įsipareigojimai neviršytų jos finansinių galimybių;

17.13. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

17.14. vykdo kitas kultūros ministro pavestas funkcijas.

18. Nesant Departamento direktoriaus, jo pareigas laikinai eina kultūros ministro įsakymu arba Kultūros ministerijos kanclerio potvarkiu paskirtas kitas Departamento valstybės tarnautojas.

19. Valstybės tarnautojų ir darbuotojų, dirbančių pagal darbo sutartis, priėmimo į pareigas ir atleidimo iš jų, darbo užmokesčio mokėjimo jiems tvarką ir sąlygas nustato Lietuvos Respublikos valstybės tarnybos įstatymas, Lietuvos Respublikos darbo kodeksas, Lietuvos Respublikos valstybės ir savivaldybių įstaigų darbuotojų darbo apmokėjimo įstatymas, kiti įstatymai ir teisės aktai.

V SKYRIUS

DEPARTAMENTO ADMINISTRAVIMO KONTROLĖ

20. Departamento valstybinį (finansinį (teisėtumo) ir veiklos) auditą vykdo Valstybės kontrolė.

21. Departamento metinio veiklos plano įgyvendinimo kontrolė vykdoma Departamento direktoriaus įsakymu nustatyta tvarka.

22. Departamento vidaus (finansų ir veiklos) auditą teisės aktų nustatyta tvarka vykdo Kultūros ministerijos Vidaus audito skyrius.

23. Departamento finansų kontrolė atliekama Departamento direktoriaus įsakymu patvirtintų finansų kontrolės taisyklių nustatyta tvarka.

24. Departamento buhalterinė apskaita organizuojama ir finansinė atsakomybė tvarkoma teisės aktų nustatyta tvarka.

VI SKYRIUS

BAIGIAMOSIOS NUOSTATOS

25. Departamentas reorganizuojamas, pertvarkomas ar likviduojamas įstatymų ir kitų teisės aktų nustatyta tvarka.

______________